4. การประกอบธุรกิจของแต่ละสายผลิตภัณฑ์

บริษัทมีรายได้จากการขายอสังหาริมทรัพย์ซึ่งประกอบไปด้วย บ้านและที่ดินจัดสรร
และห้องชุดในคอนโดมิเนียม ประมาณ 78 %
รายได้จากการให้เช่าและค่าบริการในอาคารสำนักงานและศูนย์การค้าโครงการชาญอิสสระทาวเวอร์
2 และ อาคารอิสสระ เพลซ ซึ่งมีรายได้ประมาณ 8 % รายได้จากการประกอบกิจการโรงแรม
ประมาณ 7 %ส่วนที่เหลืออีกประมาณร้อยละ 7 เป็นส่วนแบ่งกำไรจากเงินลงทุนในบริษัทร่วม
รายได้จากการบริหารงานให้กับโครงการของบริษัทที่เกี่ยวข้องกัน และรายได้อื่นๆ
ซึ่งประกอบด้วยรายได้จากการบริการระยะสั้น รายได้จากการบริการติดตั้งโทรศัพท์
รายได้ที่ทยอยรับรู้จากสิทธิการเช่าระยะยาวและอื่นๆ

4.1 ลักษณะผลิตภัณฑ์หรือบริการ

1.  ธุรกิจพัฒนาที่อยู่อาศัยเพื่อขาย

ปัจจุบันบริษัทอยู่ระหว่างพัฒนาบ้านและที่ดินเพื่อขาย 4 โครงการด้วยกันคือ
โครงการคอนโดมิเนียมอยู่อาศัย “ Issara@42 “ บริเวณถนนสุขุมวิท ซอย 42
โครงการคอนโดมิเนียมอยู่อาศัย “The Issara Ladprao“ บริเวณถนนลาดพร้าว ซอย12
โครงการบ้านพักตากอากาศ”ศรีพันวา” บริเวณแหลมพันวา จังกวัดภูเก็ต
และโครงการคอนโดมิเนียมตากอากาศ”บ้านเชานทะเล” บริเวณชายหาด อำเภอชะอำ
จังหวัดเพชรบุรี โดยลักษณะบ้านที่ดำเนินการพัฒนามี 2 ประเภทได้แก่
บ้านสร้างก่อนขายซึ่งเป็นบ้านที่สร้างล่วงหน้าและแล้วเสร็จก่อนเปิดการขาย และบ้านสั่งสร้าง
กล่าวคือ จะสร้างบ้านเมื่อมีการจองบ้านจากลูกค้า ทั้งนี้จะพิจารณาเลือกที่ดินที่อยู่ในทำเลที่เหมาะสม
มีศักยภาพ และมีระบบคมนาคมที่สะดวก

ในปี 2550-2552 บริษัทได้พัฒนาโครงการ “Issara @ 42” เป็นคอนโดมิเนียมหรู Lowrise
ขนาด 8 ชั้น บนถนนสุขุมวิท ซอย42 บนเนื้อที่ 1 ไร่ เศษ ประกอบไปด้วยห้องชุด 2 ห้องนอน 3
ห้องนอน และ Duplex จำนวนห้องชุดทั้งหมด 69 ห้องชุด มูลค่าโครงการประมาณ 450 ล้านบาท
ณ สิ้นปี 2552 มียอดจำหน่ายแล้วประมาณร้อยละ 70
และทยอยโอนกรรมสิทธิ์ให้กับลูกค้าในไตรมาสที่ 1 ของปี 2553

ในไตรมาสที่ 4 ของปี 2550 บริษัทได้ลงทุนในบริษัท ซี.ไอ.เอ็น. เอสเตท จำกัด ร้อยละ 60
ของทุนจดทะเบียน 250 ล้านบาท เพื่อทำโครงการคอนโดมิเนียม อยู่อาศัย ซื่อโครงการ “The
Issara Ladprao” บนถนนลาดพร้าว 12 เนื้อที่ประมาณ 5 ไร่ เป็นคอนโดมิเนียมสูง 47 ชั้น
มูลค่าโครงการประมาณ 2,500 ล้านบาท ณ สิ้นปี 2552 ได้ดำเนินการก่อสร้างแล้วประมาณร้อยละ
20 โดยมียอดขายแล้วประมาณร้อยละ 60 คาดว่าจะดำเนินการก่อสร้างแล้วเสร็จในปี 2554

บริษัท ชาญอิสสระ เรสซิเดนซ์ จำกัด ประกอบธุรกิจพัฒนาอสังหาริมทรัพย์เพื่อขาย
ปัจจุบันอยู่ระหว่างการพัฒนา “โครงการศรีพันวา” เฟส 2 ซึ่งเป็นโครงการบ้านพักตากอากาศมูลค่า
1,700 ล้านบาท บนเนื้อที่ประมาณ 80 ไร่ ตั้งอยู่ที่แหลมพันวา จังหวัดภูเก็ต
ล้อมรอบด้วยวิวทะเลและเกาะน้อยใหญ่โดยรอบ กลุ่มลูกค้าของโครงการศรีพันวา คือ
ชาวต่างชาติและชาวไทยที่นิยมการใช้ชีวิตในจังหวัดภูเก็ตซึ่งเป็นสถานตากอากาศที่มีชื่อเสียงติดอันดับโลก
การก่อสร้างเฟสแรกของโครงการครอบคลุมเนื้อที่ประมาณ 30 ไร่ ได้เสร็จทั้งหมดแล้วในปี 2548
พร้อมด้วยโรงแรม ประมาณ 11 หลัง จำนวน 18 ห้อง ณ สิ้นปี 2551
บริษัทได้ก่อสร้างในเฟสที่สองเสร็จแล้วบางส่วน และส่วนของโรงแรมในเฟสที่สาม จำนวน 23 หลัง
พร้อม เรือนรับรองลูกค้า ก่อสร้างเสร็จแล้วในปี 2552
และเปิดให้บริการแก่ลูกค้าเต็มรูปแบบแล้วตอนปลายปี

โครงการศรีพันวา ได้รับการยอมรับว่าเป็นโครงการติดทะเลที่มีวิวสวยที่สุดแห่งหนึ่งของภูเก็ต
ด้วยทำเลที่ตั้งที่สะดวกห่างจากเมืองภูเก็ตเพียง 15 นาที แวดล้อมด้วยเพื่อนบ้านที่ดีอาทิ เช่น
ศูนย์ชีววิทยาทางทะเล , ฐานทัพเรือ และโรงแรมเคปพันวา ทัศนียภาพทะเลรอบๆ ที่ดินสวยงาม
และการที่โครงการเป็นที่ดินแปลงสุดท้ายบนปลายแหลมพันวาจึงมั่นใจได้ว่าจะไม่มีการพัฒนารอบๆ
มาบังทัศนียภาพ
การซื้อวิลล่าในโครงการศรีพันวาจึงเป็นโอกาสการลงทุนที่คุ้มค่าซึ่งจะให้ผลตอบแทนที่ดีในระยะยาวอีกด้วย

ในไตรมาส 4 ปี 2545 บริษัทได้ลงทุนในบริษัท ชาญอิสสระ วิภาพล จำกัด (“CIV”)
ซึ่งดำเนินธุรกิจโครงการพัฒนาอสังหาริมทรัพย์เพื่อขาย โดยบริษัทลงทุนใน CIV ในสัดส่วนร้อยละ
50 ของทุนจดทะเบียน ได้พัฒนา “โครงการบ้านเพลินทะเล”
ซึ่งเป็นโครงการคอนมีเนียมพักตากอากาศมูลค่าประมาณ 520 ล้านบาท บนเนื้อที่ประมาณ 7 ไร่
ตั้งอยู่ที่อำเภอชะอำ จังหวัดเพชรบุรี เป็นทำเลที่เงียบสงบไม่พลุกพล่านบนพื้นที่ดินกว่า 7 ไร่
และสามารถปิดโครงการได้ในไตรมาสที่ 1 ของปี 2549 ปัจจุบันกำลังพัฒนา
”โครงการบ้านชานทะเล” ห่างจากโครงการบ้านเพลินทะเล เพียง 1 กิโลเมตร
เป็นคอนโดมิเนียมหรู บนที่ดิน 14 ไร่ ประกอบไปด้วยหมู่อาคารแนวราบ สไตล์ New Natural
ซึ่งสวยงามทันสมัย มีเอกลักษณ์เฉพาะตัว มีห้องชุดให้เลือก 3 แบบ จำนวน 175 ห้องชุด
มูลค่าโครงการประมาณ 1,400 ล้านบาท ปลายปี 2552
ได้ก่อสร้างเสร็จและทยอยส่งมอบกรรมสิทธิ์ใก้แก่ลูกค้าแล้ว ปัจจุบันมียอดจำหน่ายแล้วกว่าร้อยละ 60

2.  ธุรกิจขาย ให้เช่าระยะยาว และให้เช่าอาคารสำนักงานและศูนย์การค้า

ปัจจุบันบริษัทดำเนินการอยู่ คือ อาคารชาญอิสสระทาวเวอร์ 2
ซึ่งเป็นอาคารสำนักงานและศูนย์การค้าสูง 36 ชั้น ตั้งอยู่บนเนื้อที่กว่า 4
ไร่ครึ่งในย่านธุรกิจบนถนนเพชรบุรีตัดใหม่ ระหว่างถนนเอกมัยและถนนทองหล่อ
อยู่ใกล้กับทางด่วนขั้นที่ 2 คือ ทางด่วนเอกมัย-รามอินทราที่เชื่อมโยงเข้าสู่ระบบทางด่วนทั้งระบบ
ทำให้เดินทางไปยังสถานที่ต่างๆ ได้สะดวกสบาย โครงการชาญอิสสระทาวเวอร์ 2
ตั้งอยู่ในบริเวณศูนย์กลางธุรกิจใหม่
เพื่อตอบสนองความต้องการของผู้เช่าสำนักงานที่ต้องการสำนักงานด้านตะวันออกของกรุงเทพฯ
ทั้งนี้ผู้เช่าจะสามารถเดินทางได้สะดวก
โดยไม่ต้องประสบกับปัญหาสภาพการจราจรที่แออัดในเขตชั้นในของกรุงเทพฯ

โครงการชาญอิสสระทาวเวอร์ 2 ได้เริ่มก่อสร้างในปี 2533 และแล้วเสร็จในปี 2535
มูลค่าเงินลงทุนประมาณ 3,500 ล้านบาท ออกแบบและงานสถาปัตย์โดยบริษัท ดวงไชยา จำกัด
ออกแบบงานระบบ ควบคุมและบริหารงานก่อสร้างโดย บริษัท เอสคอน จำกัด
และก่อสร้างโดยบริษัท ไทยทาเกนาก้า สากลก่อสร้าง จำกัด
ซึ่งเป็นผู้รับเหมาอันดับหนึ่งจากประเทศญี่ปุ่นจัดเป็นอาคารที่ได้มาตรฐานสากล
มีพื้นที่ใช้สอยในอาคารรวม 58,571.33 ตารางเมตร
ภายในอาคารประกอบด้วยสิ่งอำนวยความสะดวกสำหรับผู้เช่าที่ครบครัน

ในช่วงไตรมาสที่ 4 ของปี 2546 บริษัทได้จำหน่ายพื้นที่ห้องชุดในอาคารชาญอิสสระทาวเวอร์ 2
ให้กับกองทุนรวมอสังหาริมทรัพย์บางกอก จำนวน 22,468.60
และบริษัทได้เข้าไปถือหน่วยลงทุนในกองทุนรวมฯ ดังกล่าวจำนวนร้อยละ 33.3
ของกองทุนที่ตั้งขึ้นจำนวน 1,000 ล้านบาท
นอกจากนี้บริษัทยังได้บริหารการให้เช่าห้องชุดเหล่านี้ต่อไปเป็นระยะเวลา 10 ปี
โดยทั่วไปบริษัทมีนโยบายการทำสัญญาเช่ากับผู้เช่าเป็นระยะเวลา 3 ปี

ในไตรมาสที่ 4 ของปี 2548 และไตรมาสที่ 1 ของปี 2549 บริษัทได้ซื้อห้องชุดบางส่วนคืนจาก
ธนาคารไทยธนาคาร จำกัด (มหาชน) จำนวน 56 ห้องชุด จำนวน 3,113.42 ตารางเมตร
ซึ่งนำมาให้ลูกค้าเช่าเพื่อเป็นรายได้ระยะยาวต่อไป

นอกจากนี้ในเดือน สิงหาคม 2546 บริษัทได้ทำสัญญาเช่าพื้นที่จากบริษัทชลประทาน ซีเมนต์
ซึ่งติดกับอาคารชาญอิสสระทาวเวอร์ 2 ถนนเพชรบุรีตัดใหม่ ซึ่งมีเนื้อที่ประมาณ 5 ไร่
และมีพื้นที่ใช้สอยในอาคาร ประมาณ 4,000 ตารางเมตร เป็นเวลา 4 ปี
เพื่อนำมาปรับปรุงและให้เช่าช่วงกับลูกค้าต่อไป ซึ่งบริษัทได้รับการต่อสัญญาเช่าออกไปจนถึงปี 2554

3.  ธุรกิจการประกอบกิจการโรงแรม

ในไตรมาสที่ 3 ของปี 2549 บริษัท ชาญอิสสระ เรสซิเดนซ์ จำกัด
ซึ่งเป็นบริษัทลูกได้เริ่มประกอบกิจการโรงแรม ในโครงการศรีพันวา จังหวัดภูเก็ต
เป็นโรงแรมประเภท Boutiique Hotel ในนามโรงแรมศรีพันวา
และได้รับใบอนุญาตให้ดำเนินการประกอบกิจการโรงแรมเป็นที่เรียบร้อย โดยใช้ Pool Villa
จำนวน 11 หลัง ซึ่งประกอบไปด้วยห้องนอน จำนวน 18 ห้อง และก่อสร้างเพิ่มในเฟสที่สาม อีก
23 หลัง ซึ่งแล้วเสร็จ ในปี 2552 ปัจจุบันเปิดเป็นห้องพักให้กับลูกค้าทั้งชาวไทย และชาวต่างชาติ
ปัจจุบันเป็นที่นิยมของชาวต่างชาติในระดับที่น่าพอใจ ในปี 2552
มีรายได้จากการประกอบกิจการโรงแรม เป็นจำนวนเงิน ประมาณ 80 ล้านบาท หรือคิดเป็น 7.3
% ของรายได้ทั้งหมด อย่างไรก็ตามบริษัท คาดว่าธุรกิจโรงแรม
ที่จังหวัดภูเก็ตจะเป็นธุรกิจที่สามารถทำรายได้ให้บริษัทได้ดี และต่อเนื่องในอนาคต

4.  ธุรกิจรับบริหารอาคารสำนักงานและโครงการอสังหาริมทรัพย์

ในส่วนของการรับจ้างบริหารโครงการ ในปี 2549
บริษัทได้รับจ้างบริหารพื้นที่เช่าห้องชุดสำนักงานจากกองทุนรวมอสังหาริมทรัพย์ บางกอก
โดยได้รับแต่งตั้งเป็นผู้บริหารอสังหาริมทรัพย์ของกองทุน
ซึ่งประกอบด้วยพื้นที่ให้เช่าในอาคารชาญอิสสระทาวเวอร์ 6,917.64 ตารางเมตร
และอาคารชาญอิสสระทาวเวอร์ 2 จำนวน 22,468.60 ตารางเมตร
นอกจากนี้บริษัทได้รับจ้างบริหารโครงการของบริษัท อินเตอร์ เนชั่นแนล รีซอร์ท ดีเวลลอปเมนท์
จำกัด ซึ่งบริษัทถือหุ้นในสัดส่วนร้อยละ 16.00 บริษัท อินเตอร์เนชั่นแนล รีซอร์ท ดีเวลลอปเมนท์
จำกัด ประกอบธุรกิจพัฒนาอสังหาริมทรัพย์เพื่อขาย ปัจจุบันมีที่ดินรอการพัฒนา 1,024 ไร่
อยู่ใกล้กับสนามบินสุวรรณภูมิ

โดยปัจจุบันบริษัทรับจ้าง บริหารงานด้านการเงินและการบัญชี รวมทั้งการจัดการ เช่น
ประสานงานกับหน่วยงานภาครัฐในการสำรวจที่ดิน ร่วมมือกับสถาปนิกในการออกแบบผังที่ดิน
และจัดหาช่องทางการจัดจำหน่าย รวมทั้งเป็นที่ปรึกษาและควบคุมการก่อสร้างถนน
และสาธารณูปโภค

4.2 การตลาดและภาวะการแข่งขัน

การตลาด

กลยุทธ์การตลาดของบริษัท

บริษัทได้มีการจัดแบ่งผลิตภัณฑ์และการบริการออกเป็นกลุ่มตามประเภทของธุรกิจ ซึ่งใช้กลยุทธ์การ
แข่งขันแตกต่างกันออกไปตามความเหมาะสม โดยสรุปได้ดังนี้

ธุรกิจพัฒนาที่อยู่อาศัยเพื่อขาย

บริษัทมีนโยบายที่จะจัดหาที่ดินเปล่ารวมถึงที่ดินที่รอการขายของสถาบันการเงิน (Distressed
Property) หรือที่ดินใจกลางเมืองที่มีขนาดไม่ใหญ่มาก
และดำเนินการพัฒนาที่อยู่อาศัยบนที่ดินเหล่านั้น
โดยคำนึงถึงทำเลที่เหมาะสมโดยเน้นการคมนาคมที่สะดวกสบาย รูปแบบของโครงการที่ทันสมัย
คุณภาพของผลิตภัณฑ์ที่อยู่ในระดับสูง และบริการหลังการขายที่ดี
เพื่อช่วยทำให้โครงการได้รับความสนใจจากลูกค้ากลุ่มเป้าหมาย
และทำให้โครงการประสบความสำเร็จ

ธุรกิจขาย ให้เช่าระยะยาว และให้เช่าอาคารสำนักงานและศูนย์การค้า

ในช่วงที่ผ่านมาผู้ประกอบการได้หยุดโครงการสร้างอาคารสำนักงาน
เนื่องจากได้เกิดภาวะวิกฤตเศรษฐกิจซึ่งส่งผลให้ผู้ประกอบการหันมาใช้กลยุทธ์ด้านราคาเพื่อช่วยเพิ่มอัตราการการเช่าพื้นที่
อย่างไรก็ตามเมื่อวิกฤตเศรษฐกิจได้คลี่คลายลง
ความต้องการพื้นที่อาคารสำนักงานและศูนย์การค้าเริ่มขยายตัวขึ้นในขณะที่อุปทานในตลาดไม่เพียงพอที่จะรองรับความต้องการในตลาด
จึงส่งผลให้อุปทานในตลาดลดลงและส่งผลให้ระดับอัตรา ค่าเช่าเพิ่มขึ้นร้อยละ 10-15
อย่างไรก็ตามจุดเด่นของบริษัท คือ คุณภาพของอาคารและงานบริการ
โดยทีมงานบริหารที่มีประสบการณ์
บริษัทจึงเน้นคุณภาพของอาคารที่ได้มาตรฐานและความเหมาะสมในการวางรูปแบบพื้นที่ใช้สอยภายในอาคาร
ซึ่งจะช่วยให้การดำเนินธุรกิจต่างๆ เป็นไปอย่างมีประสิทธิภาพมากกว่าเน้นกลยุทธ์ด้านราคา
นอกจากนี้บริษัทยังเน้นความชัดเจนในสิทธิประโยชน์ที่ลูกค้าจะได้รับ
ไม่ว่าจะเป็นการประนีประนอมด้านราคาหรือคุณภาพของบริการ
ซึ่งสามารถยืนยันได้จากอัตราการต่ออายุสัญญาของลูกค้ามีสูงถึงร้อยละ 90

ธุรกิจรับจ้างบริหารอาคารสำนักงานและโครงการอสังหาริมทรัพย์

บริษัทได้เน้นถึงคุณภาพของงานบริการและประสิทธิภาพของการรับจ้างบริหารอาคารสำนักงานและ
โครงการอสังหาริมทรัพย์เป็นหลักโดยที่ผ่านมาบริษัทได้รับจ้างบริหารให้แก่บริษัทที่เกี่ยวข้องเท่านั้น
อย่างไรก็ตามเมื่อตลาดมีอุปสงค์ในบริการด้านนี้มากพอ
บริษัทก็จะรับบริหารอาคารอื่นที่ไม่ใช่กลุ่มบริษัทที่เกี่ยวข้องในลำดับถัดไป
โดยเน้นจุดเด่นของบริษัทไปที่ความชำนาญและประสบการณ์ของผู้บริหาร
ชื่อเสียงในการประกอบธุรกิจอสังหาริมทรัพย์ และความสัมพันธ์ที่มีต่อลูกค้าในธุรกิจประเภทอื่น
ในไตรมาสที่ 4 ของปี 2546 บริษัทได้รับเป็นผู้บริหารอสังหาริมทรัพย์
ของกองทุนรวมอสังหาริมทรัพย์บางกอก เป็นเวลา 10ปี
หลังจากบริษัทได้ขายทรัพย์สินห้องชุดให้กับกองทุนดังกล่าว

การจัดจำหน่าย

การจัดจำหน่ายของบริษัทในธุรกิจทุกประเภท มีการใช้ช่องทางการจัดจำหน่าย 2 รูปแบบ คือ
การขายโดยตรงของทีมงานขายเน้นจุดประสงค์เพื่อรักษาความสัมพันธ์กับลูกค้าอย่างต่อเนื่อง
และการขายโดยผ่าน ตัวแทน ทั้งนี้ในปัจจุบันจะใช้ช่องทางทางการจัดจำหน่ายเฉพาะในประเทศ

ลักษณะลูกค้าและความสัมพันธ์ระหว่างลูกค้ากับบริษัท

ลูกค้าของบริษัทมีลักษณะเป็นลูกค้ารายใหญ่และรายย่อย ซึ่งมีความแตกต่างกันไปตามลักษณะธุรกิจ
ดังนี้

ธุรกิจพัฒนาที่อยู่อาศัยเพื่อขาย

กลุ่มลูกค้าเป้าหมายในโครงการพัฒนาที่อยู่อาศัยในเขตกรุงเทพและปริมณฑลของบริษัท
เป็นลูกค้าระดับ A+ สำหรับลูกค้าบ้านจัดสรร (ราคาบ้านตั้งแต่ 10.00 ล้านบาท ขึ้นไป)
และลูกค้าระดับ B+ ขึ้นไปสำหรับลูกค้า คอนโดมิเนียม
บริษัทมั่นใจว่าการสร้างความสัมพันธ์ที่ดีกับลูกค้า ไม่ว่าจะเป็นการให้บริการหลังการขาย
การขายสินค้าที่มีมาตรฐานและคุณภาพดี
จะส่งผลให้ลูกค้าของบริษัทแนะนำสินค้าของบริษัทให้แก่ญาติพี่น้อง หรือเพื่อนฝูงต่อไป

ธุรกิจขาย ให้เช่าระยะยาว และให้เช่าอาคารสำนักงานและศูนย์การค้า

บริษัทเน้นกลุ่มเป้าหมาย 2 ประเภท คือ
กลุ่มห้างร้านที่ต้องการประกอบการค้าในอาคารโดยมีพื้นที่ให้ลูกค้าเลือกตั้งแต่ 30 ตารางเมตร
เป็นต้นไป และกลุ่มบริษัทต่างๆ รวมทั้งกลุ่มบริษัทที่มีการผลิตอยู่ในย่านนิคมอุตสาหกรรมต่างๆ
ในเขตปริมณฑลและต้องการอาคารสำนักงานที่มีทำเลที่ตั้งอยู่ใกล้ย่านธุรกิจ
มีสิ่งอำนวยความสะดวกในด้านสาธารณูปโภค และโทรคมนาคมครบครัน
ปัจจุบันลูกค้ารายใหญ่ของบริษัท คือ บริษัท ซีเมนส์ จำกัด (Siemens AG)
ซึ่งได้เป็นลูกค้าของบริษัทมากกว่า 10 ปี

ธุรกิจรับจ้างบริหารอาคารสำนักงานและโครงการอสังหาริมทรัพย์

ลูกค้าในการบริหารโครงการของบริษัทจะเป็นบริษัทที่เกี่ยวข้องในกลุ่มบริษัทเอง อย่างไรก็ตาม
หากปริมาณอุปสงค์ในตลาดมีมากพอ ด้วยความชำนาญและประสบการณ์ของผู้บริหารและทีมงาน
บริษัทมี จุดมุ่งหมายที่จะให้บริการกับบริษัทอื่นๆ ทั้งขนาดกลาง และขนาดใหญ่ด้วย

นโยบายราคา

นโยบายการกำหนดราคาในแต่ละลักษณะธุรกิจของบริษัทสามารถแบ่งได้ดังนี้

ธุรกิจพัฒนาที่อยู่อาศัยเพื่อขาย

ในส่วนของธุรกิจพัฒนาที่อยู่อาศัยเพื่อขายนั้น เนื่องจากลักษณะธรรมชาติของสินค้ามีราคาสูง
ลูกค้าจึงต้องพิจารณาสินค้าอย่างรอบคอบก่อนการตัดสินใจ
ดังนั้นบริษัทจึงมุ่งเน้นที่จะนำเสนอสินค้าที่มีคุณภาพสูงสุดโดยให้นโยบายราคาที่มีความเหมาะสมกับกลุ่มเป้าหมายของทางบริษัทและสร้างจุดเด่นในด้านความประหยัด
ค่าใช้จ่ายทั้งในระยะสั้นและระยะยาวให้แก่ลูกค้าโดยบริษัทได้มีการสำรวจ วิจัย
และศึกษาแนวโน้มของธุรกิจและตลาดอสังหาริมทรัพย์อย่างสม่ำเสมอ
โดยทีมงานของบริษัทเป็นผู้รวบรวมเก็บข้อมูลและออกรายงานต่อผู้บริหาร ทั้งรายงานภาพรวมธุรกิจ
และรายงานเฉพาะบริเวณที่บริษัทสนใจทำโครงการ
เพื่อบริษัทจะได้ทราบถึงความต้องการของตลาดและสามารถกำหนดระดับราคาที่เหมาะสมและสามารถตอบสนองต่อความต้องการของลูกค้าได้

ธุรกิจขาย ให้เช่าระยะยาว และให้เช่าอาคารสำนักงานและศูนย์การค้า

บริษัทมีนโยบายการกำหนดราคาในแต่ละลักษณะธุรกิจให้สามารถแข่งขันกับผู้อื่นได้
โดยราคาที่กำหนดในธุรกิจขาย ให้เช่าระยะยาว
และให้เช่าอาคารสำนักงานและศูนย์การค้าได้กำหนดตามระดับราคาในตลาดซึ่งบริษัทได้ข้อมูลจากการสำรวจ
และศึกษาจากอัตราค่าเช่าและราคาขายของอาคารสำนักงานที่มีคุณภาพระดับเดียวกันและอยู่ในบริเวณใกล้เคียง

ธุรกิจรับจ้างบริหารอาคารสำนักงานและโครงการอสังหาริมทรัพย์

แม้ว่าบริษัทได้รับจ้างบริหารอาคารสำนักงานและโครงการอสังหาริมทรัพย์ให้แก่บริษัทที่เกี่ยวข้องเท่านั้น
แต่นโยบายราคาที่บริษัทได้กำหนดในธุรกิจนี้เป็นระดับราคาที่กำหนดตามระดับในตลาดเพื่อให้บริษัทสามารถแข่งขันกับคู่แข่งได้

สภาวะอุตสาหกรรมและการแข่งขัน

  คู่แข่งและศักยภาพในการแข่งขันของบริษัท

  การดำเนินธุรกิจของบริษัทสามารถแบ่งได้เป็น 3 ประเภท โดยแต่ละกลุ่มจะมีคู่แข่งที่แตกต่างกัน
  ดังนี้

ธุรกิจพัฒนาที่อยู่อาศัยเพื่อขาย

ธุรกิจพัฒนาที่อยู่อาศัยเพื่อขายเป็นธุรกิจที่บริษัทมีจำนวนคู่แข่งมาก ซึ่งคู่แข่งหลักๆ ของบริษัท คือ
ผู้ประกอบการที่เน้นกลุ่มเป้าหมายเดียวกับบริษัทและมีโครงการอยู่ในเขตนอก CBD (Central
Business District)[1] และปริมณฑล ซึ่งบริษัทที่จัดว่าเป็นคู่แข่ง คือ บริษัท โฮมเพลส จำกัด
บริษัท โนเบิล ดีเวลลอปเมนท์จำกัด (มหาชน) บริษัท เอเชี่ยน พร็อพเพอร์ตี้ ดีเวลลอปเม้นท์
จำกัด (มหาชน) และบริษัท พร็อพเพอร์ตี้ เพอร์เฟค จำกัด (มหาชน)

ธุรกิจขาย ให้เช่าระยะยาว และให้เช่าอาคารสำนักงานและศูนย์การค้า

จำนวนคู่แข่งในธุรกิจนี้มีไม่มากนักโดยคู่แข่งหลักๆ
ของบริษัทเป็นอาคารสำนักงานบนถนนเพชรบุรีตัดใหม่ที่มีขนาดใกล้เคียงกับบริษัท เช่น
อาคารอิตัลไทย อาคารเอสเอสพี (SSP) อาคารยูเอ็ม (UM) อาคาร ไอเอฟซีที (IFCT)
และอัมรินทร์ทาวเวอร์ (Amarin Tower) โดยเมื่อเปรียบเทียบกับอาคารในบริเวณเดียวกันซึ่งมี
อัตราการเช่าที่ใกล้เคียงกันที่ประมาณร้อยละ 80 แล้ว บริษัทจะมีส่วนแบ่งตลาดพอๆ กับคู่แข่งรายอื่น

ธุรกิจรับจ้างบริหารอาคารสำนักงานและโครงการอสังหาริมทรัพย์

บริษัทยังไม่มีคู่แข่งในธุรกิจประเภทนี้เนื่องจากบริษัทให้บริการเฉพาะบริษัทที่เกี่ยวข้องเท่านั้น
อย่างไรก็ตาม บริษัทมีโครงการที่จะให้บริการกับบริษัทอื่น
ทั้งนี้บริษัทที่ให้บริการในลักษณะนี้และอาจจะเป็นคู่แข่งในอนาคตของบริษัทส่วนมากเป็นบริษัทที่เป็นที่รู้จักในตลาดอสังหาริมทรัพย์
ได้แก่ บริษัท แสนสิริ จำกัด (มหาชน) และ บริษัท ซี.บี. ริชาร์ด เอลลิส จำกัด (“C.B.
Richard Ellis”)

  ภาวะตลาดที่อยู่อาศัย

จากแนวโน้มของจำนวนประชากรในประเทศที่เพิ่มขึ้นอย่างต่อเนื่อง
ซึ่งสวนทางกับขนาดของครอบครัวเฉลี่ยที่ลดลงสะท้อนถึงแนวโน้มจำนวนที่อยู่อาศัยที่จะต้องเพิ่มขึ้นในอนาคต
โดยเฉพาะพื้นที่ในเมืองใหญ่ๆ ล่าสุดในปี 2008 ขนาดของครอบครัวเฉลี่ยอยู่ที่ 3.08 ลดลงจาก
3.14 ในปีก่อน สอดคล้องกับจำนวนครัวเรือนในปี 2008 อยู่ที่ 20.6 ที่เพิ่มขึ้นจาก 20.0 ในปีก่อน
ธุรกิจพัฒนาอสังหาริมทรัพย์เองเป็นธุรกิจหลักที่จะพลักดันให้เศรษฐกิจในประเทศเติบโตต่อเนื่องไปได้
รัฐบาลเองก็เห็นความสำคัญในจุดนี้จึงได้ออกมาตรการทางภาษีเพื่อช่วยให้ประชาชน
และผู้ประกอบการมีต้นทุนที่ลดลงเพื่อให้มีการซื้อขายมากขึ้น
บริษัทฯเป็นผู้พัฒนาอสังหาริมทรัพย์ระดับคุณภาพของบ้านจัดสรร บ้านพักตากอากาศ
คอนโดมิเนียมเพื่ออยู่อาศัย อาคารสำนักงาน และคุณภาพของการบริการ
โดยบริษัทฯมองว่าโครงการบ้านพักอาศัยจะมีความเสี่ยงน้อยกว่าอาคารสำนักงาน
ทำให้มีความเสี่ยงน้อยกว่าในภาวะที่เศรษฐกิจยังมีความไม่แน่นอน
นอกจากนี้ยังมีเป้าหมายในการพัฒนาพื้นที่ในเมืองตากอากาศที่สำคัญ เช่น หัวหิน ชะอำ ภูเก็ต
และพื้นที่ในเมือง โดยเน้นลูกค้าวัยทำงานที่มีรายได้ค่อนข้างสูงและมีการดำเนินชีวิต(Lifestyle)
เฉพาะตัว

ตัวเลขจดทะเบียนบ้านเพิ่มขึ้น แต่ขนาดครอบครัวเฉลี่ยเล็กลง

[]

สำหรับตลาดอสังหาริมทรัพย์ของไทยในช่วงปี 2552 พบว่าราคาบ้านที่เปิดใหม่ในปี 2552
มีราคาขายเฉลี่ยที่เพิ่มสูงขึ้นมาอยู่ที่ 3.542 ลบ./หน่วย เพิ่มขึ้นจาก 2.718 ลบ./หน่วย
หรือเพิ่มขึ้นถึง 30% จากปี 2551 ขณะที่ในช่วงปี 2551 เทียบกับปี 2550 ราคาบ้านเพิ่มขึ้นเพียง
5% เท่านั้น ส่วนจำนวนบ้านที่เปิดตัวก็มีจำนวนลดลงมาอยู่ที่ 44,846 หน่วย คิดเป็นมูลค่ารวม 1.58
แสนลบ. เป็นการลดลงถึง 36% และ 23% ตามลำดับ
สาเหตุที่ราคาบ้านต่อหน่วยสูงขึ้นเกิดจากผู้ประกอบการเลือกที่จะทำตลาดลูกค้าระดับกลางขึ้นไป
เนื่องจากภาวะเศรษฐกิจตกต่ำ และการปล่อยสินเชื่อของธนาคารพาณิชย์ที่ยากขึ้น
ส่งผลให้จำนวนหน่วยที่เปิดตัวลดลงไปด้วย นอกจากนี้ราคาที่ดิน
โดยเฉพาะตามแนวรถไฟฟ้าบีทีเอสปรับตัวเพิ่มขึ้นประมาณ 12.3% โดยทำเลที่ราคาสูงสุดยังเป็นย่าน
สยามแสควร์ เพลินจิต ชิดลม ราคาประมาณ 1 ลบ./ตร.ว. เพิ่มขึ้น 23-25% ย่านสีลม สาธร
ราคาอยู่ที่ 8-8.5 แสนบ./ตร.ว. ขณะที่ย่านสุขุมวิทราคาอยู่ที่ 4-7.5 แสนบ./ตร.ว.
ทั้งนี้ราคาที่ดินตามแนวรถไฟฟ้าบีทีเอสในช่วง 4 ปีที่ผ่านมาปรับตัวขึ้นมาแล้วประมาณ 47%
ขณะที่ราคาที่ดินตามแนวรถไฟฟ้าใต้ดินเอ็มอาร์ทีในปี 2552 เพิ่มขึ้น 11.7%
โดยราคาที่ดินย่านสีลมอยู่ที่ 7.5 แสนบาท/ตร.ว. ย่านอโศกอยู่ที่ 5-7.5 แสนบ./ตร.ว.
ย่านรัชดาอยู่ที่ 2.5-3 แสนบ./ตร.ว. และย่านลาดพร้าว จตุจักร กำแพงเพชรอยู่ที่ 1.5-2.5
แสนบาท/ตร.ว. นอกจากนั้นปล้วราคาที่ดินตามส่วนต่อขยายอื่นๆก็ปรับตัวขึ้นมากด้วยเช่นกัน

ข้อมูลล่าสุดในเดือน ต.ค. 2552 จาก “AREA” พบว่ามีโครงการเกิดใหม่ทั้งสิ้น 31 โครงการ
คิดเป็นจำนวน 5,192 หน่วย มูลค่ารวม 23,549 ล้านบาท (เดือนที่แล้วอยู่ที่ 20,691 ล้านบาท)
โดยแบ่งเป็น อาคารชุด 21.2%, บ้านเดี่ยว 30.6% และทาวน์เฮาส์ 42.8%
ถ้านับดูตามมูลค่าโครงการในจำนวนนี้ ที่ระดับราคา 1-2 ล้านบาท อยู่ที่ 26.6% ที่ระดับราคา 2-3
ล้านบาท อยู่ที่ 27.1% และที่ระดับราคา 3-5 ล้านบาท อยู่ที่ 23.8%
ซึ่งในเดือนนี้การพัฒนาบ้านระดับราคามากกว่า 20 ล้านบาท มีจำนวนหน่วยขายประมาณ 4.9%
แต่มูลค่ารวมสูงถึง 11,836 ล้านบาท คิดเป็น 50.6% ของมูลค่ารวมทั้งหมด
เนื่องจากผู้ประกอบการหันมาเปิดตัวบ้านในระดับ Super Hi-End
มากขึ้นเนื่องจากช่วงที่ผ่านมามีการเปิดโครงการน้อยมากทำให้สินค้าไม่เพียงพอกับผู้บริโภค

ตัวเลขจาก ”REIC” พบว่า ในเดือน ส.ค. 2552 ตัวเลขที่อยู่อาศัยสร้างเสร็จจดทะเบียนในเขต
กรุงเทพ-ปริมณฑล อยู่ที่ 7,342 หน่วย เพิ่มขึ้น 18% จากเดือนเดียวกันของปีก่อน
ในจำนวนนี้สร้างโดยผู้ประกอบการ 5,387 หน่วย หรือคิดเป็น 73% ประกอบด้วย บ้านเดี่ยวอยู่ที่
760 หน่วย. เพิ่มขึ้น 39% จากเดือนเดียวกันของปีก่อน ทาวเฮาส์อยู่ที่ 460 หน่วย ลดลง 35%
จากปีก่อน และอาคารชุดอยู่ที่ 3,987 หน่วย. เพิ่มขึ้น 31% จากปีก่อน
จากตัวเลขรวมบ้านจดทะเบียนในเดือน ส.ค. 2552 พบว่าปรับเพิ่มขึ้นพอสมควร
โดยอาคารชุดยังมีการโอนมากที่สุด บริษัทฯ คาดว่าตัวเลขการโอนจะมากขึ้นเรื่อยๆจนถึงสิ้นปี 2552
เนื่องจากมาตรการลดหย่อนภาษีสูงสุด 300,000 บาท ที่จะหมดลงภายในสิ้นปีนี้
ขณะที่มาตรการลดหย่อนภาษีธุรกิจเฉพาะจะหมดในเดือน มี.ค. 2553
ส่วนตัวเลขความเชื่อมั่นของผู้บริโภคประจำเดือน ก.ย.
ได้ปรับตัวเพิ่มขึ้นเป็นเดือนที่สี่ติดต่อกันมาอยู่ที่ 75.6 (เดิม 74.5)

สำหรับแนวโน้มอสังหาริมทรัพย์ตากอากาศในภูเก็ต จากรายงานของ “CB Richard Ellis
Research (CBRE)” พบว่าใน ไตรมาสที่ 1 ของปี 2552
ค่อนข้างเงียบเหงาโดยจำนวนนักท่องเที่ยวที่ลดลง และผู้ต้องการซื้ออสังหาริมทรัพย์
ตัดสินใจที่จะรอดูสถานการณ์ไปก่อน โดยอัตราห้องพักของโรงแรมลดลง ส่วนค่าเช่า
และราคาอสังหาริมทรัพย์ส่วนใหญ่จะคงที่ ส่วนใน ไตรมาสที่สองของปี 2552
คาดว่าจะมีจำนวนนักท่องเที่ยว และมีผู้ต้องการซื้ออสังหาริมทรัพย์มากขึ้นตามการฟื้นตัวของเศรษฐกิจ
โดยเฉพาะในช่วงปลายปี ซึ่งเป็นช่วง High Season น่าจะทำให้ตลาดกลับมาดีขึ้น โดยใน
ไตรมาสที่สอง ของปี 2552 มีจำนวนนักท่องเที่ยวเข้าออกจำนวน 1,187,855 คน ลดลง 8.9%
จากปีก่อน และ 26.4% เทียบกับไตรมาสเดียวกันกับปีก่อน บริษัทฯ
มองว่าโครงการบ้านพักอาศัยของ บริษทฯ ส่วนใหญ่จะเป็นกลุ่ม High-End ขึ้นไป
ซึ่งเป็นกลุ่มที่มีกำลังซื้อและความน่าเชื่อถือสูง มีอัตรากำไรที่ค่อนข้างจะดี
โครงการบ้านเดี่ยวส่วนใหญ่จะอยู่ในภูเก็ตลักษณะเป็นวิลล่า ส่วนคอนโดมีเนียม มีทั้งในกรุงเทพ
และที่ชะอำ

  ภาวะการตลาดอาคารสำนักงาน

จากตัวเลขความต้องการพื้นที่เช่าสำนักงานของ “CB Richard Ellis Research (CBRE)”
พบว่าโดยภาพรวมของธุรกิจพื้นที่เช่าห้องชุดสำนักงาน ภาพรวมในกรุงเทพ ตั้งแต่ปี 2548-2551
มีอัตราการเติบโตขึ้นอย่างต่อเนื่อง แต่ในปี 2552 มีการเติบโตที่ชะลอตัวลง โดยใน
ไตรมาสแรกของปี 2552 ที่ผ่านมามีการเช่าพื้นที่เพิ่มแค่ 22,131 ตร.ม.เท่านั้น
ในจำนวนนี้มีการย้ายพื้นที่สำนักงานใหญ่ของ DTAC ไปตึกจามจุรีแสควร์ เป็นการเพิ่มพื้นที่เช่าจาก
35,000 ตร.ม. มาเป็น 61,000 ตร.ม. ส่วนพื้นที่ว่างอยู่ที่ 14% เพิ่มขึ้นจากช่วงปลายปี 2551 ที่
13.5% แม้ว่าอุปสงค์จะชะลอตัวลง แต่ขณะเดียวกันอุปทานเองก็ไม่ค่อยมีนัก
โดยในไตรมาสที่สองของปี 2552 จะมีตึก Energy Complex พื้นที่รวม 119,000 ตร.ม.
เท่านั้นที่จะเป็นอุปทานใหม่เข้ามาในตลาด
ดังนั้นตลาดสำนักงานให้เช่าน่าจะคงอัตราค่าเช่าอยู่ที่ระดับเดิมไปจนถึงปี 2553
เมื่อเศรษฐกิจเริ่มฟื้นตัวอย่างจริงจัง ถึงจะเป็นตัวขับเคลื่อนอุปสงค์ให้เพิ่มขึ้น
และด้วยอุปทานที่ยังไม่มากจะผลักดันให้ค่าเช่าปรับเพิ่มขึ้นเองโดยอัตโนมัติ สำหรับอุปทานใน
Office Grade A อื่นๆ ได้แก่ Sathorn Square พื้นที่ 73,584 ตร.ม. เสร็จปี 2553 ,
Sivatel พื้นที่ 5,880 ตร.ม. เสร็จปี 2553 และ Park Ventures พื้นที่ 28,000 ตร.ม.
เสร็จปี 2554

  อุปสงค์และอุปทานพื้นที่เช่าห้องชุดสำนักงาน

  []

  Source: CBRE

  อุปทานและพื้นที่ว่างห้องชุดสำนักงานแยกตามระดับ

[]

  Source: CBRE

  อัตราค่าเช่าห้องชุดสำนักงานแยกตามระดับ

  []

  Source: CBRE

  เราสามารถทำการวิเคราะห์ในรูปแบบของ “SWOT” เพื่อให้เห็นความแข็งแกร่งของบริษัทฯ
  ได้ดังนี้

  จุดแข็ง (Stregh)

1)  มีชื่อเสียง และประสบการณ์ ยาวนานเกือบ 20 ปี ในธุรกิจอสังหาริมทรัพย์

2)  มีกลุ่มลูกค้าเป้าหมายชัดเจน คือกลุ่ม B⁺ ขึ้นไป เป็นกลุ่มที่มีเครดิตดี

3)  มีการกระจายโครงการทั้งแนวราบและแนวดิ่ง

4)  มีความเชี่ยวชาญในการทำอสังหาริมทรัพย์ตามแหล่งท่องเที่ยว

5)  มีการระดมทุนใน Property Fund อย่าง BKKCP ช่วยเพิ่มทางเลือกในการระดมเงินทุน

  จุดอ่อน (Weakness)

1)  การพึ่งพากลุ่มลูกค้าเป้าหมายเพียงกลุ่มเดียว อาจส่งผลต่อรายได้ในระยะยาว

2)  ไม่มีที่ดินเปล่าในมือ ทำให้การพัฒนาโครงการช้ากว่าคู่แข่ง

3)  สัดส่วนรายได้ส่วนใหญ่ยังมาจากการขายเป็นหลัก

4)  รายได้จากการบริหารกระจุกตัวอยู่กับบริษัทในเครือ

5)  เงินทุนน้อยเกินไปทำให้การออกโครงการต้องหาพันธมิตรเข้ามาช่วยลงทุน
    ส่งผลให้การบริหารงานไม่คล่องตัว

6)  มูลค่าขายต่อหน่วยที่สูง ทำให้รายได้ของบริษัทไม่แน่นอน

  โอกาส (Opportunity)

1)  จากแนวโน้มประชากรที่เพิ่มขึ้น
    และจำนวนผู้อยู่อาศัยเฉลี่ยต่อครัวเรือนมีแนวโน้มลดลงส่งผลให้ความต้องการที่อยู่อาศัยต่อหน่วยเพิ่มขึ้น

2)  ความเชี่ยวชาญในการทำอสังหาริมทรัพย์ตามแหล่งท่องเที่ยว
    สามารถพัฒนาเป็นธุรกิจหลักท่องเที่ยวแบบครบวงจรได้ในอนาคต

3)  ขนาดของบริษัทที่ยังไม่ใหญ่นัก ส่งผลให้บริษัทมีโอกาสในการขยายตัวในอนาคตได้มากขึ้น

4)  ธุรกิจ SME จะทำให้เกิดความต้องการพื้นที่เช่ามากขึ้น

  อุปสรรค (Threat)

1)  คู่แข่งรายใหญ่มีแนวโน้มที่จะเข้ามาทำตลาดในแหล่งท่องเที่ยวได้เช่นกัน

2)  ราคาวัสดุก่อสร้างที่ผันผวนส่งผลให้ต้นทุนไม่แน่นอน

3)  ภาวะการท่องเที่ยวที่ชะลอตัวลงส่งผลกระทบต่อรายได้โดยตรง

4.3 การจัดหาผลิตภัณฑ์หรือบริการ

  ลักษณะการจัดให้ได้มาซึ่งผลิตภัณฑ์

การพัฒนาอสังหาริมทรัพย์ใน 3 รูปแบบที่บริษัทดำเนินธุรกิจ อันได้แก่ ธุรกิจขาย ให้เช่าระยะยาว
และให้เช่าอาคารสำนักงานและศูนย์การค้า
ธุรกิจรับจ้างบริหารอาคารสำนักงานและโครงการอสังหาริมทรัพย์ และธุรกิจพัฒนาที่อยู่อาศัยเพื่อขาย
สามารถแบ่งเป็น 8 ขั้นตอนดังนี้

1.  ขั้นหลักการ (Conception)

  เริ่มแรกทางผู้บริหารบริษัทจะกำหนดหลักการ หรือลักษณะของโครงการ
  โดยการเน้นรูปแบบที่ออกมาให้ตรงกับกลุ่มลูกค้าที่บริษัทต้องการขาย เช่น ลูกค้าที่อยู่ระดับล่าง
  ระดับกลาง หรือระดับบน เป็นต้น

2.  ขั้นกำหนดโครงการ (Formulation)

  เป็นขั้นตอนหลังจากที่ได้หลักการแล้ว บริษัทก็จะกำหนดโครงการว่าให้โครงการเป็นรูปแบบใด
  เช่น ในกรณีที่บริษัทอยากให้รูปแบบบ้านออกเป็นแนวบ้านเดี่ยว
  บริษัทก็จำเป็นที่จะต้องหาที่ดินที่มีเนื้อที่ประมาณ 20 ไร่ขึ้นไป หากโครงการบ้านทาวน์เฮ้าส์
  ก็ควรจะมีที่ดินประมาณ 10 ไร่

3.  ขั้นวิเคราะห์และประเมินโครงการ (Analysis and Evaluation)

  ภายหลังจากที่บริษัทสามารถกำหนดโครงการได้
  ทางผู้บริหารก็จะทำการวิเคราะห์และประเมินถึงความเป็นไปได้โครงการ เงินลงทุน ผลตอบแทน
  ก่อนที่จะดำเนินการอนุมัติ

4.  ขั้นอนุมัติโครงการ (Approval)

  หากผลการวิเคราะห์โครงการออกมาว่า บริษัทสามารถทำโครงการดังกล่าวได้
  ผู้บริหารก็จะอนุมัติให้การซื้อที่ดินหรือลงทุนในที่ดินนั้น

5.  ขั้นปฏิบัติการ (Implementation)

  ภายหลังจากการอนุมัติโครงการ ขั้นตอนต่อมาก็จะเป็นขั้นตอนการติดต่อเจรจาเพื่อซื้อที่ดิน
  ซึ่งคงต้องใช้ระยะเวลาประมาณ 1-2 เดือน
  เนื่องจากบริษัทต้องเจรจาต่อรองราคากับผู้ขายอสังหาริมทรัพย์ ทั้งนี้ขึ้นอยู่กับเงินทุนที่บริษัทมี
  หากบริษัทมีความจำเป็นที่จะต้องขอเงินทุนเพิ่มเติม อาจต้องติดต่อขอเงินกู้กับสถาบันการเงิน
  นอกจากนี้บริษัทจะดำเนินการจัดบุคคลากร เพื่อประจำแต่ละโครงการ วางแผนโครงการ
  จัดจ้างผู้ออกแบบ และนำไปขออนุญาตหน่วยงานราชการ เพื่อ
  ก่อสร้างหรือขอจัดสรรแล้วแต่กรณีและจัดหาผู้รับเหมาเพื่อประมูลงานก่อสร้าง
  อีกทั้งเตรียมการด้านการตลาดและการขายเพื่อเปิดตัวโครงการ

6.  ขั้นติดตามและรายงานผลการปฏิบัติงาน (Reporting and Feedback)

  ในระหว่างที่ดำเนินการก่อสร้าง
  บริษัทก็จะติดตามเพื่อให้ผู้รับเหมาที่ก่อสร้างบ้านหรืออาคารได้ดำเนินการเป็นไปตามที่บริษัทกำหนด

7.  ขั้นเปลี่ยนเป็นการบริหารตามปกติ (Transition to Normal Administration)

  หลังจากเสร็จสิ้นการขายและงานก่อสร้าง
  จะเข้าสู่กระบวนการบริหารอาคารหรือบริหารหมู่บ้านต่อไป

8.  ขั้นประเมินผลงาน (Evaluation of Results)

  ภายหลังการการเสร็จสิ้นโครงการ บริษัทก็จะทำการประเมินผลงาน
  โดยจะดูจากความสำเร็จของโครงการว่าสามารถขายได้หมดหรือไม่
  และลูกค้ามีความพอใจกับโครงการที่บริษัทพัฒนามากน้อยเพียงไร
  เพื่อเป็นข้อมูลในการพัฒนาโครงการของบริษัทต่อไปในอนาคต

อย่างไรก็ตามสำหรับธุรกิจรับจ้างบริหารอาคารสำนักงานและโครงการอสังหาริมทรัพย์
แม้ว่าจะมีขั้นตอนเช่นเดียวกับข้างต้นแต่จะมีความแตกต่างจากการขาย ให้เช่าระยะยาว
และให้เช่าอาคารสำนักงานและศูนย์การค้า และการพัฒนาที่อยู่อาศัยเพื่อขาย กล่าวคือ
รายได้จากการรับจ้างบริหารอาคารสำนักงานและโครงการอสังหาริมทรัพย์จะรับค่าตอบแทนเป็นค่าบริหารโครงการ
(Management Fee)

การจัดหาวัตถุดิบ

วัตถุดิบสำหรับธุรกิจอสังหาริมทรัพย์ ได้แก่ ที่ดินและวัสดุก่อสร้าง

สำหรับวัสดุก่อสร้าง ส่วนใหญ่แล้วผู้รับเหมาที่ทางบริษัทว่าจ้างจะเป็นผู้จัดหาซื้อเอง
โดยที่บริษัทจะเป็น ผู้กำหนดชนิด แบบ
และลักษณะของวัตถุดิบเพื่อให้ผู้รับเหมาสามารถสร้างบ้านหรืออาคารได้ตามที่บริษัทต้องการ

 สำหรับวิธีการจัดซื้อที่ดิน บริษัทมีวิธีการจัดซื้อที่สามารถแบ่งออกเป็น 4 วิธี คือ

1.  ลงประกาศโฆษณาแสดงความต้องการที่จะซื้อที่ดินในหนังสือพิมพ์

2.  วิธีการประมูลหรือเจรจาซื้อจากธนาคาร

3.  ติดต่อผ่านนายหน้า

4.  ติดต่อกับเจ้าของที่ดินที่มาเสนอขายโดยตรง

ปัจจุบันบริษัทไม่ได้มีการจัดซื้อที่ดินจากบุคคลที่อาจมีความขัดแย้ง อย่างไรก็ตามหากในอนาคตบริษัทจะมีการจัดซื้อที่ดินจากบุคคลที่อาจมีความขัดแย้ง บริษัทจะดำเนินการตามมาตรการหรือขั้นตอนการอนุมัติการทำรายการระหว่างกัน และนโยบายหรือแนวโน้มการทำรายการระหว่างกันตามที่ได้ระบุไว้ในหัวข้อ 11.3 และ 11.4 ในเรื่องรายการระหว่างกัน

ปัญหาวัตถุดิบ

 เท่าที่ผ่านมา บริษัทไม่มีปัญหาเกี่ยวกับการจัดหาวัตถุดิบ เนื่องจากบริษัทได้คำนึงถึงสาเหตุความผันผวนของระดับราคาวัตถุดิบและตระหนักถึงผลกระทบ บริษัทจึงมีการเตรียมตัวเพื่อป้องกันความเสี่ยงนี้โดยได้ทำสัญญาว่าจ้างผู้ประกอบการในการดำเนินการก่อสร้าง ซึ่งผู้ประกอบการที่ทางบริษัทได้ว่าจ้างจะเป็นผู้ดำเนินการจัดหาซื้อวัตถุดิบ

ผลกระทบต่อสิ่งแวดล้อม

ในด้านการควบคุมผลกระทบต่อสิ่งแวดล้อมของบริษัท ปัจจุบันดำเนินการโดยนิติบุคคลอาคารชุด
อาคารชาญอิสสระทาวเวอร์ 2 โดยในระยะเวลา 3
ปีที่ผ่านมาได้ปฏิบัติตามกฏระเบียบของกรุงเทพมหานครอย่างต่อเนื่อง อาทิเช่น
การจัดระบบบำบัดน้ำเสียรวม ซึ่งใช้ระบบ Biocontact
ช่วยเพิ่มออกซิเจนให้กับน้ำทิ้งก่อนสูบออกอาคาร
สู่ท่อระบายน้ำสาธารณะและการจัดระบบการจัดเก็บขยะ โดยระบบต่างๆ
จะมีมาตรฐานในการทำงานที่มี
ประสิทธิภาพและมีทีมงานที่มีประสิทธิภาพสูงในการดูแลอาคารให้อยู่ในสภาพที่ดีเสมอ
ทั้งนี้ค่าใช้จ่ายในการบำรุงระบบดังกล่าวเป็นค่าใช้จ่ายของนิติบุคคลอาคารชุด
อาคารชาญอิสสระทาวเวอร์ 2 ทั้งสิ้น นอกจากนี้การดำเนินธุรกิจของบริษัทใน 3
ปีที่ผ่านมาไม่ได้ส่งผลกระทบต่อสิ่งแวดล้อมเกินกว่าขอบเขตที่กฏหมายกำหนด
หรือไม่อยู่ระหว่างถูกกล่าวหาหรือมีข้อพิพาทจากหน่วยงานทางการว่าการประกอบธุรกิจบริษัทก่อให้เกิดผลกระทบต่อ
สิ่งแวดล้อมเกินกว่าขอบเขตที่กฏหมายกำหนด

4.  งานที่ยังไม่ได้ส่งมอบ

– ไม่มี –

[1] เขตย่านใจกลางเมือง เช่น ถนนสาทร ถนนสีลม และถนนวิทยุ